Beboerne i Hallund er utrygge efter en mistænkelig brand i et hus lørdag aften. Branden forventes at være påsat.

I en normalt ganske stille by var der i aftes pludselig sirener og blå blink. - Jeg sad sammen med mine venner inde i stuen, og pludselig så jeg tre brandbiler og to ambulancer. Jeg tænkte, hvad er det lige der sker her i Hallund, fortæller Camilla Stig Jensen. Der var ild i et lejlighedskompleks på vejen. Naboen Lasse Relster vågnede også af larmen: - Jeg kiggede ned på gaden og så blå blink. Jeg løb ned på gaden og hele byen var samlet i flok for at snakke om, hvad der skete, fortæller Lasse Relster. Det var ved 23-tiden, at politiet blev alarmeret. - Der opstod ild i et køkken øverst oppe i huset , og det udbrænder, inden politiet ankommer, forklarer vagtchef Bruno Brix fra Nordjyllands Politi. Brandvæsnet måtte slå hul i taget for at få slukket ilden. Flere ambulancer blev sendt til stedet, men ingen personer var hjemme. - En af beboerne kommer hjem kort efter, men vi har ingen anholdte eller mistænkte, siger vagtchef Bruno Brix. Politiet kalder selv branden for mistænkelig og kan ikke udelukke at branden er påsat. Tekniske undersøgelser laves mandag. - Det er ikke særlig betryggende at bo lige ved siden af og vide, at der sker noget uhumsk her i Hallund, siger Camilla Stig Jensen.